LV
4.11.2022.
Īstenošana
6.
Eiropas Savienības Oficiālais Vēstnesis
C 421/33
ERAF programma atbalsta pētniecības un inovācijas projektus, kas papildina AE, lai gan ar atšķirīgu attiecināmo izmaksu kopumu.
Grozītajā VGAR 25.d pantā ir definēti saderības nosacījumi, kuriem ir jābūt izpildītiem, lai varētu piešķirt valsts atbalstu (arī no ERAF resursiem) līdzfinansētiem pētniecības un inovācijas projektiem, kas papildina Teaming darbības (šādos gadījumos piemēro AE attiecināmās izmaksas un finansējuma likmes).
Turklāt saskaņā ar grozīto VGAR 25.d pantu ar publisku investīciju atbalstu ir atļauts segt pat 70 % no tādām investīcijām infrastruktūrā, kas veiktas Teaming darbības ietvaros (arī ievērojot noteiktus nosacījumus).
Tiek veikts projekta priekšlikuma vienots izvērtējums, kas aptver abas projekta daļas (t. i., AE daļu un daļu, kas attiecas uz izvēlētu papildu finansējuma avotu, piem., kohēzijas politikas programmu).
Tas ir nepieciešams, lai varētu piemērot grozīto VGAR 25.d pantu, saskaņā ar kuru papildu finansējuma avota pārvaldītājiem ir atļauts attiecīgajai darbībai piemērot AE noteiktās attiecināmo izmaksu kategorijas, maksimālās summas un aprēķina metodes.
Augšupēja un lejupēja sinerģija
Augšupējā/lejupēja sinerģija rodas, ja ES atbalsts nodrošina (galvenokārt ar AE un ERAF programmām) saskaņotu un vienmērīgu sistēmu visos pētniecības un inovācijas procesa posmos (no spēju veidošanas un fundamentālajiem pētījumiem līdz komercializācijai un inovatīvu risinājumu ieviešanai privātos uzņēmumos).
Šādas sinerģijas sniedz īpašu pievienoto vērtību, ja tās rodas jomās, kas saistītas ar galvenajiem ES politikas mērķiem un piedāvā iespēju veikt būtiskus uzlabojumus ekonomikā plašākā mērogā.
Šādu sinerģiju attīstībai ir nepieciešama cieša sadarbība starp relevantajiem dalībniekiem, jo īpaši ES un valstu iestādēm, kas iesaistītas AE un ERAF atbalsta plānošanā un īstenošanā.
Piemēram, AE misijas (18) nodrošina jaunus veidus misijās identificēto problēmu risināšanai un transformatīvus risinājumus, kas var palīdzēt paātrināt labāko pieejamo tehnoloģiju ieviešanu.
Praktiski piemēri iespējamām piecu ES misiju sinerģijām ar ERAF ir izklāstīti šā dokumenta pielikumā.
Lai veicinātu šo izplatību, jaunā programmas “Apvārsnis” izplatīšanas un izmantošanas stratēģija veicinās integrētu pieeju, veidojot un uzturot misiju rezultātu portfeļus un apvienojot tos ar integrētu pakalpojumu ekosistēmu (piem., platforma Horizon Results (“Apvāršņa” rezultāti) un pakete Horizon Results Booster (“Apvāršņa” rezultātu atbalsts)) un iniciatīvām (piem., pasākumiem un darbsemināriem).
Tādējādi valsts un reģionālo investoru un politikas veidotāju uzmanība tiks pievērsta nepārprotamam pētniecības un inovācijas rezultātu kopumam.
Jaunajā programmas “Apvārsnis” izplatīšanas un izmantošanas stratēģijā ir uzsvērtas arī AE darba programmas tēmas, lai uzaicinājuma pieteikuma iesniedzēji apsvērtu to, vai viņi var izmantot iespējamās sinerģijas ar citām ES programmām.
Pieņemot lēmumu par to, kā piemērot AE pētniecības un inovācijas rezultātus, izmantojot Interreg programmas (kā papildu veidu, kā palielināt reģionu piekļuvi kvalitatīviem pētniecības un inovācijas rezultātiem), tiks ņemta vērā pieredze, kas gūta ceturtajā Interreg Centrāleiropas uzaicinājumā izmantot esošo projektu rezultātus saskaņā ar programmu “Apvārsnis 2020” (un citām ES programmām).
Turpmākiem centieniem šajā virzienā pienesumu sniegs zināšanas un pieredze, kas iegūta partneru piemeklēšanas iniciatīvās (piem., jaunais programmu “Apvārsnis” un Interreg sinerģiju kartēšanas rīks, kas apvieno tematisko un reģionālo informāciju, lai identificētu iespējamās sinerģijas starp šīm divām finansējuma plūsmām).
Šīs pieejas un risinājumi var arī palīdzēt valsts pārvaldes iestādēm attīstīt jaunas spējas un sniegt jaunus pakalpojumus.
Tas ir īpaši svarīgi mazāk attīstītiem un perifēriem reģioniem, kuri mazākā apjomā spēj absorbēt jaunas tehnoloģijas un pārvaldīt sistēmiskas pārmaiņas.
(18) Sīkāku informāciju par ES misijām pamatprogrammā “Apvārsnis Eiropa” sk. vietnē https://ec.europa.eu/info/research-and-innovation/ funding/funding-opportunities/funding-programmes-and-open-calls/horizon-europe/eu-missions-horizon-europe_en#what.